Pacientiem un apmeklētājiem par Candidozyma auris
Kas ir Candidozyma auris (C. auris)?
Candidozyma auris, kas agrāk pazīstama kā Candida auris, ir rauga sēnīte, kas var atrasties uz cilvēka ādas un organismā. C. auris mēdz būt izturīga (rezistenta) pret biežāk lietotajiem pretsēnīšu līdzekļiem. Ja tā izraisa infekciju, ārstēšanas iespējas var būt ļoti ierobežotas. C. auris biežāk sastopamas veselības aprūpes iestādēs, piemēram, slimnīcās.
Vai C. auris var izraisīt nopietnu saslimšanu?
Vairumam cilvēku C. auris ir nekaitīga un neizraisa slimību. C. auris var atrasties uz ādas, gļotādām vai citur organismā, neizraisot saslimšanu. To dēvē par "nēsāšanu" vai "kolonizāciju". Tomēr dažiem cilvēkiem, piemēram, tiem, kuriem ir novājināta imūnsistēma, C. auris var izraisīt infekcijas, piemēram, ķirurģisko brūču iekaisums, vidusauss iekaisums, ar katetriem saistītas infekcijas, asinsrites infekcijas un citas.
Kā var inficēties ar C. auris?
C. auris galvenokārt izplatās kontakta ceļā, piemēram, pieskaroties virsmai vai priekšmetam, uz kura ir C. auris, vai ciešā fiziskā kontaktā ar C. auris kolonizētu vai inficētu personu.
Kādi ir C. auris infekcijas simptomi?
Ja cilvēkam ir C. auris infekcija, tās simptomi var būt tādi paši kā infekcijai, ko izraisījis cits patogēns mikroorganisms - paaugstināta ķermeņa temperatūra, sāpes, drebuļi un citi simptomi atkarībā no infekcijas lokalizācijas. 

Pacientu testēšana uz C. auris

Parasti analīzes C. auris pierādīšanai veic cilvēkiem, kuri jau atrodas slimnīcā vai nesen ārstējušies ārstniecības iestādēs ārvalstīs vai, ja zināms, ka pacientam bijis kontakts ar personu, kam ir C. auris kolonizācija vai infekcija. 

C. auris noteikšanai medicīnas personāls paņem uztriepes no vienas vai vairākām ķermeņa vietām. Biežāk tās ir uztriepes no ādas - no abām padusēm, cirkšņiem. Paraugus nogādā pārbaudei mikrobioloģijas laboratorijā.

Ja ir C. auris kolonizācija
Ja kādā no ņemtajiem paraugiem atrasta C. auris, bet nav infekcijas pazīmju vai simptomu, pacients ir “kolonizēts” ar C. auris jeb ir “nēsātājs”. Šajā gadījumā nav nepieciešama ārstēšana ar pretsēnīšu līdzekļiem. Tie nevar pilnībā atbrīvot no C. auris nēsāšanas taču var palielināt C. auris rezistences veidošanos pret zālēm, kas parasti  tiek lietotas sēnīšu izraisīto infekciju ārstēšanai. Tā kā C. auris nēsātājs var izplatīt sēnīti citiem pacientiem, slimnīcā pacientam tiek nodrošināti dažādi kontakta piesardzības pasākumi - pacientu ievieto atsevišķā palātā, pēc iespējas tiek izmantots individuāli lietojams aprīkojums, personāls lieto personīgās aizsardzības līdzekļus (cimdi, priekšauts). 
Lai mazinātu C. auris izplatīšanās un infekcijas attīstības risku, būtiska ir personīgā higiēna, īpaši roku mazgāšana gan pacientiem, gan apmeklētājiem. Svarīgi mazgāt rokas ar ziepēm un ūdeni pēc tualetes apmeklējuma, pirms ēšanas. Ja rokas nav redzami netīras, var lietot spirtu saturošu roku dezinfekcijas līdzekli. 
Ja pacientam ir C. auris infekcija
C. auris infekcijas simptomu gadījumā ārsts nozīmē pretsēnīšu zāles.  Pacientam tiek nodrošināti kontakta izolācijas pasākumi, lai mazinātu C. auris izplatīšanās risku.
Apmeklētājiem
Veselie cilvēki parasti neinficējas ar C. auris, tomēr, kontaktējoties ar C. auris kolonizētu vai inficētu pacientu, iespējams pārnest C. auris uz savas ādas un izplatīt to citiem. Apmeklējuma laikā jāpievērš īpaša uzmanība roku higiēnai un jāseko līdzi medicīnas personāla norādījumiem. 
Apmeklētājiem pirms un pēc pieskaršanās pacientam, kā arī pirms ieiešanas un iziešanas no pacienta palātas vai viņa uzturēšanās vides, jāmazgā rokas ar ziepēm un ūdeni vai jāizmanto spirtu saturošs roku dezinfekcijas līdzeklis. 
Kas jāzina, kad pacients dodas mājās?
Izrakstoties no slimnīcas, nav jāievēro īpašie piesardzības pasākumi, jo risks kādu inficēt mājās ir ļoti zems. Tomēr nepieciešams ievērot rūpīgu roku higiēnu. 
 Tīras rokas pasargā ne tikai no C. auris, bet arī no citu mikrobu izplatīšanas, tāpēc būtiski mazgāt rokas ar ziepēm un ūdeni -  pirms ēšanas vai ēdiena pagatavošanas, pēc tualetes apmeklējuma, kā arī citās situācijās, kad rokas varētu būt netīras.
Cik ilgi cilvēkam var būt C. auris nēsāšana?
C. auris var saglabāties uz ādas mēnešiem vai pat gadiem ilgi. Ir iespējams, ka sēnīte var pati izzust no cilvēka organisma.
Tomēr, ja iepriekš pierādīta C. auris infekcija vai kolonizācija, vienmēr nepieciešams par to informēt ārstniecības personālu gan atkārtoti nonākot slimnīcā, gan saņemot ārstniecības pakalpojumus ambulatori, t. sk. pie ģimenes ārsta vai zobārsta.

Izmantotā informācija
– IE, Information for patients about C. auris; 
https://www.hpsc.ie/a-z/candidaauris/factsheets 
– UK, Candidozyma auris: information for patients and visitors;
https://www.gov.uk/guidance/candidozyma-auris-information-for-patients-and-visitors
